section_heading: Sudjelovanje u dinastijskim borbama 1290-1301.
paragraph_text: Kada se 1290. godine na hrvatsko-ugarsko prijestolje popeo Andrija III. Arpadović (zvan „Mlečanin“), posljednji, ali osporavani, izdanak dinastije Arpadovića, došlo je dinastijskih borbi između njegovih pristaša i protivnika. Otvoreni oružani sukobi vodili su se kako među domaćim plemićima, tako i među vojnim snagama vanjskih pretendenata na tron, i to sve do 1301. godine. Leonard je, kao i njegovi rođaci, bio uz one koji nisu podupirali kralja Andriju, nego Anžuvince iz napuljske loze, koja je po ženskoj liniji bila povezana s Arpadovićima. Marija, supruga napuljskog kralja Karla II. („Hromog“), bila je sestra kralja Ladislava „Kumanca“ i na temelju toga Anžuvinci su polagali pravo na hrvatsko-ugarsku krunu.